Kawontênan satunggal punika dumunung dados dhêdhasaripun samukawis ingkang kasumêrêpan ing manungsa, mila teyosopi amiwiti mulangakên bilih dhêdhasaripun sadaya titah punika amung satunggal, amulangakên anggêr-anggêr bab panunggaling kawontênan. Bab kawontênan satunggal ingkang anglimputi ing pundi-pundi, panunggal punika tuwuhipun sangking Gusti Allah, inggih punika tukipun saking sadaya rumaos, mênggah kaindhakaning rumaos salêbêting manungsa tuwin thukuling budinipun, sadaya punika wêwinihipun wontên ing Gusti Allah.